MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om ændring af Rådets direktiv 92/6/EØF om montering og anvendelse af hastighedsbegrænsende anordninger i visse klasser af motorkøretøjer i Fællesskabet

2001/0135 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om ændring af Rådets direktiv 92/6/EØF om montering og anvendelse af hastighedsbegrænsende anordninger i visse klasser af motorkøretøjer i Fællesskabet

1- BAGGRUND

Dato for fremsendelse af forslaget til Europa-Parlamentet og Rådet (dokument KOM(2001) 318 - 2001/0135(COD)): // 14.6.2001

Dato for Det Økonomiske og Sociale Udvalgs udtalelse: // 28.11.2001

Dato for Europa-Parlamentets udtalelse ved førstebehandlingen: // 7.2.2002

Dato for vedtagelse af Rådets fælles indstilling: // 7.12.2001

Dato for vedtagelse af den fælles holdning med kvalificeret flertal: // 25.6.2002

2- FORMÅLET MED KOMMISSIONENS FORSLAG

Kommissionens meddelelse om trafiksikkerhed fra marts 2000 (KOM(2000) 125 endelig udgave) fik en positiv modtagelse både i Europa-Parlamentets beslutning og i Rådets resolution herom, idet hastighedsbegrænsende anordninger blev fremhævet som en af de mest omkostningsgunstige foranstaltninger til forbedring af færdselssikkerheden. På denne baggrund har Kommissionen foreslået at udvide anvendelsesområdet for direktiv 92/6/EØF, således at der kræves hastighedsbegrænsende anordninger indstillet til maks. 90 km/h på små lastbiler mellem 3,5 og 12 ton (klasse N2) og til maks. 100 km/h på små busser med mere end 8 siddepladser inklusive førerens plads og en totalvægt på over 10 ton (klasse M2 og delvis klasse M3). Lastbiler over 12 ton (klasse N3) og personbiler på over 10 ton (resten af klasse M3) er allerede omfattet af direktiv 92/6/EØF.

Kommissionen har ligeledes foreslået eftermontering af sådanne anordninger, således at forslaget får større virkning og man undgår markedsforvridning.

3- BEMÆRKNINGER TIL DEN FÆLLES HOLDNING

3.1 Generelle bemærkninger

Kommissionen konstaterer, at Rådets fælles holdning i vid udstrækning afspejler Kommissionens oprindelige forslag og er næsten identisk med Kommissionens ændrede forslag. Den fælles holdning udgør et fornuftigt og velafbalanceret kompromis.

3.2 Ændringsforslag vedtaget af Europa-Parlamentet ved førstebehandlingen

Europa-Parlamentet vedtog ved førstebehandlingen af forslaget i alt 10 ændringsforslag.

De omhandler følgende:

- Definition af motorkøretøjsklasser i betragtning 3, 4 og 5, så de bliver til "lettere klasser af erhvervskøretøjer" (ændringsforslag nr. 1, 2 og 3); er hverken med i det ændrede forslag eller den fælles holdning.

- Mulighed for medlemsstaterne for at fastsætte en lavere maksimalhastighed for den hastighedsbegrænsende anordning i køretøjer til transport af farligt gods (ændringsforslag nr. 4); er indarbejdet i det ændrede forslag og i den fælles holdning med visse formelle og formuleringsmæssige tilpasninger.

- Skelnen mellem køretøjer, der er allerede er omfattet af artikel 4, stk. 1, i det ændrede direktiv 92/6/EØF, og køretøjer, der bliver omfattet af artikel 4, stk. 2, efter ændringen (ændringsforslag nr. 5); er indarbejdet i princippet i det ændrede forslag og den fælles holdning.

- Mulighed for medlemsstaterne for en mere smidig gennemførelse for så vidt angår de letteste køretøjer (M2 samt N2 på 7,5 ton og derunder), begrænset i EU til medlemsstaternes område (ændringsforslag nr. 6); er indarbejdet i det ændrede forslag og i den fælles holdning med visse formelle og formuleringsmæssige tilpasninger.

- Mulighed for fortsat brug af nationale krav ved godkendelse af hastighedsbegrænsende anordninger, indtil direktivet træder i kraft (ændringsforslag nr. 7); er indarbejdet i princippet i det ændrede forslag og den fælles holdning.

- Tidsbegrænset mulighed for tilsidesættelse af den hastighedsbegrænsende anordning (ændringsforslag nr. 8); er hverken med i det ændrede forslag eller den fælles holdning.

- En rapport fra Kommissionen om intelligent farttilpasning (Intelligent Speed Adaptation - ISA) og hastighedsbegrænsende anordninger om 18 måneder (ændringsforslag nr. 9); er indarbejdet delvis i det ændrede forslag og den fælles holdning.

- Datoen for medlemsstaternes gennemførelse af direktivet (ændringsforslag nr. 10); er indarbejdet i princippet i det ændrede forslag og den fælles holdning.

Sammenfattende har Kommissionen accepteret 2 ændringsforslag (nr. 4 og 6) med enkelte formelle og formuleringsmæssige tilpasninger, accepteret princippet i 3 ændringsforslag (nr. 5, 7 og 10), accepteret 1 ændringsforslag (nr. 9) delvis og afvist 4 ændringsforslag (nr. 1, 2, 3 og 8).

Europa-Parlamentets ændringsforslag nr. 4 og 6 er accepteret i den fælles holdning med visse formelle og formuleringsmæssige tilpasninger.

Ændringsforslag nr. 5, 7 og 10 er i princippet accepteret i den fælles holdning; i ændringsforslag nr. 5 er datoerne rettet ind efter datoerne i det accepterede ændringsforslag nr. 6, og det præciseres, at eftermontering kun kan finde sted på køretøjer, der opfylder Euro 3-emissionskravene; i ændringsforslag nr. 7 og 10 er datoerne rettet ind efter datoerne i det accepterede ændringsforslag nr. 6, således at det bliver en 2-3-4-5-gennemførelse, dvs. gennemførelse i medlemsstaterne og montering i fabriksnye køretøjer to år efter direktivets ikrafttræden, eftermontering i køretøjer til international transport efter tre år, eftermontering i andre køretøjer efter fire år og ophør af eventuelle nationale fravigelser efter fem år.

Ændringsforslag nr. 9 er delvis accepteret i den fælles holdning som led i handlingsprogrammet for trafiksikkerhed 2002-2010.

3.3 Nye aspekter, som Rådet har indsat

Den fælles holdning rummer følgende nye aspekter i forhold til Kommissionens ændrede forslag:

- Betragtning 2 er delt op i to punktummer om henholdsvis trafiksikkerhed og beskyttelse af miljøet; efter Kommissionens opfattelse gør det teksten klarere (vedrører ikke den danske tekst).

- Betragtning 3 udgår, da den er overflødig; det kan Kommissionen tilslutte sig.

- Betragtning 4 og 5 (ny betragtning 3 og 4) er ændret, og der er indsat en ny betragtning 5, hvor der tales om direktiv 92/6/EØF's historie, Kommissionens meddelelse af 20. marts 2000 vedrørende trafiksikkerhed, Rådets resolution af 26. juni 2000 vedrørende trafiksikkerhed samt en eksplicit henvisning til de omfattede køretøjer. Derved tages der højde for den ændring af beskrivelserne af køretøjsklasserne, som Europa-Parlamentet ønskede i sine ændringsforslag nr. 2 og 3 (ændringsforslag nr. 1 var om en betragtning, der er udgået). Efter Kommissionens opfattelse udelukker denne formulering af betragtning 3, 4 og 5 enhver tvetydighed, og derfor er den acceptabel.

- I artikel 2 i det ændrede direktiv 92/6/EØF skal de hastighedsbegrænsende anordninger til klasse M2 og M3 være indstillet på en sådan måde, at hastigheden ikke kan overstige 100 km/h. I forslaget var 100 km/h den indstillede hastighed for disse køretøjer. Efter Kommissionens opfattelse gør denne ændring direktivets anvendelse mere ensartet med samme princip for både vare- og personbiler.

4- KONKLUSION

Kommissionen støtter den fælles holdning som værende et betydeligt skridt fremad i retning af større trafiksikkerhed, bedre miljøbeskyttelse og mere lige konkurrence i EU og afgiver en positiv udtalelse om den fælles holdning som helhed.